בורסת ורשה

בורסת ורשה היא בורסה לניירות ערך בוורשה, פולין. היא נוסדה בשנת 1817, ותחילה הייתה ממוקמת בארמון הסכסוני עד 1877 אז הועברה לבניין הבורסה בגן ססקי. החל משנת 2000 היא ממוקמת בבניין ייעודי ברובע העסקים של העיר, בסמוך לכיכר שלושת הצלבים. נכון למרץ 2025, ישנן 410 חברות, כולל 44 חברות זרות, הנסחרות בבורסה ששווי השוק שלהן מסתכם ב-1.86 טריליון זלוטי (479.16 מיליארד דולר אמריקאי), מה שהופך אותה לבורסה הגדולה ביותר במרכז ומזרח אירופה. מדדי ניירות הערך החשובים ביותר של הבורסה בוורשה הם WIG20 ,WIG30 ,MWIG40 ו-SWIG80. המסחר בוורשה נמשך בין השעות 08:30–17:00.

 היסטוריה 
ממוזער| בית המשפט ארטוס בגדנסק היה ביתם של בורסת הסחורות הפולנית העתיקה ביותר, שהוקמה במאה ה-14
ממוזער| בית העירייה הישן, מקום המסחר בניירות ערך לפני הקמת בורסת הסחורות ב-1817. נהרס ב-1817.
ממוזער| ארמון סכסון, המושב הראשון של הבורסה בוורשה מ-1817 עד 1828. נהרס ב-1944 על ידי הגרמנים.
ממוזער| בית בנק פולין ובית הבורסה מ-1828 עד 1876
ממוזער| בניין הבורסה משנת 1877 ועד מלחמת העולם השנייה. הוא נהרס כליל במלחמה.
ממוזער| מרכז הבנקאות והפיננסים, ביתה של הבורסה משנת 1991 עד 2000. הבניין היה שימש קודם כמטה מפלגת הפועלים המאוחדת הפולנית.

 ממלכת פולין 
ורשה הפכה לעיר הבירה והמרכז הפיננסי של פולין בתחילת המאה ה-17. בימי הביניים ערים פולניות אחרות, רובן חברות ברית ערי הנזה, היו המרכזים הכלכליים המובילים של פולין. סוחרים ממערב ודרום אירופה התיישבו בפולין מאז תחילת הקמת המדינה הפולנית. הם הביאו לפולין את מערכת המסחר בבורסה המאורגנת בניירות ערך, בעיקר שטרות ומטבעות. השטר הפולני העתיק ביותר הודפס בשנת 1243 על ידי הבישוף קויאוויה סמבור. המרכזים העיקריים של מסחר בניירות ערך היו בוויסלה התחתית, במאה ה-14 שנכבשה על ידי האבירים הטבטונים. בורסוות הסחורות הראשונות הופיעו בגדנסק (1379), טורון (1385), מאלבורק (המאה ה-14), קרקוב (1405), פוזנן (1429), זמושץ' (1590), קלינינגרד (1613) ואלבלונג (1744).

 חבר העמים הפולני-ליטאי 
סחר מוקדם בניירות ערך החל בוורשה במאה ה-15 וה-16 והתבסס על הרשאות של הדוכסים המאסוביים ומאוחר יותר על ידי מלכי פולין. ההרשאות המקוריות אבדו, אך הן הוזכרו ואושרו על ידי המלך יוחנן השני קזימיר ב-1658. ארכיטיפ של בורסת ורשה הוזכר לראשונה בשנים 1624–1625. בשנת 1643 הזכיר אדם זרזבסקי, האדריכל הראשי של המלך ולדיסלב הרביעי, בניין אבן בכיכר השוק העתיקה כמקום מושבה של הבורסה, כנראה חלק מבניין העירייה הישן. רישומי המסחר בניירות ערך של סוחרי ורשה בבית העירייה הישן נשמרו מאז 1757. המסגרת המשפטית למסחר בניירות ערך נקבעה לראשונה על ידי הסיים הפולני ב-1775. אחד התאגידים הפולניים הראשונים, Kompania Manufaktur Welnianych הנפיק את 120 המניות הראשונות שלה בשנת 1768. איגרות החוב הפולניות הראשונות הונפקו בשנת 1782 על ידי המלך סטניסלב אוגוסט.

 דוכסות ורשה 
בשנת 1808, דוכסות ורשה אימצה את קוד נפוליאון כולל קוד המסחר שהסדיר גם את דיני הבורסה ונעשו מאמצים להקים בורסה מאורגנת על בסיס קוד זה בוורשה. עם זאת, עקב מלחמות נפוליאון וקונגרס וינה, נאלצו לדחות את התוכניות.

 פולין הקונגרסאית 
הבורסה המאורגנת הראשונה בפולין, בורסת הסחורות של ורשה, הוקמה בוורשה בצו של המשנה הדוכס הגדול קונסטנטין רומנוב ב-12 במאי 1817. יום המסחר הראשון התקיים בבית העירייה הישן ב-16 במאי 1817 ועבר באותה שנה לארמון הסכסוני, כאשר בית העירייה הישן נהרס באותה שנה. מסחר בבורסה בניירות ערך נערך גם הוא בבית המסחר מריוויל, אך הועברו לבית הבניין של הבנק המרכזי הפולני ב-1828 ולבניין הוועדה הפיננסית וההרמוניה האחוותית ב-1876, לפני שב-1877 עברה בורסת הסחורות של ורשה לבניין משלה בגן ססקי.

בורסת הסחורות של ורשה גדלה במהירות. מספר הסוחרים הוכפל בין 1817 ל-1822. במחצית הראשונה של המאה ה-19 נסחרו בעיקר איגרות חוב, בעוד המסחר במניות בקנה מידה רחב יותר התפתח במחצית השנייה של אותה מאה. נייר הערך הציבורי הראשון שנסחר בבורסת הסחורות של ורשה היה איגרות החוב של Towarzystwo Kredytowe Ziemskie שהונפקו ב-1826. המניות הראשונות שהונפקו היו של חברות רכבת בשנות ה-40 של המאה ה-19. עד 1853 נערך המסחר פעמיים בשבוע בין 13:00 ל-14:00. ב-1873 התקבל חוק חדש, ליברלי יותר, המפריד בין המסחר בניירות ערך ובסחורות. בורסת סחורות נפרדת בוורשה נוסדה ב-1874. ב-4 באוגוסט 1914 נסגרה הבורסה לניירות ערך בוורשה והופעלה מחדש רק ב-2 בינואר 1921.

 הרפובליקה הפולנית השנייה 
בורסת הכסף של ורשה (Giełda Pieniężna w Warszawie) נפתחה מחדש לאחר מלחמת העולם הראשונה ב-1919 ושוב ב-1921. בין השנים 1919–1939, בורסת הכסף של ורשה הייתה ללא ספק הגדולה מבין כמה בורסות בערים פולניות שונות ( קטוביץ, קרקוב, לבוב, לודז', פוזנן ווילנה), עם 95% מהיקף העסקאות ו-%65 עד 85% מההון הפולני. בבורסת הכסף של ורשה היו יותר מ-150 משתתפים, 25 ברוקרים ויותר מ-130 מנפיקים. המחזור השנתי שלה הסתכם ב-1 מיליארד זלוטי. חוק בורסה חדש התקבל ב-1921 ושוב ב-1926 וב-1935. ב-1939 נכבשה פולין על ידי כוחות גרמנים וסובייטיים וכל הבורסות הפולניות נסגרו.

 הרפובליקה הפולנית השלישית 
רק לאחר סיום הקומוניזם בפולין ב-1989 ניתן היה להקים מחדש את הבורסה לניירות ערך בוורשה. ניסיון רב וסיוע כספי ניתן על ידי צרפת (במיוחד Société des Bourses Françaises). הבורסה החדשה החלה את פעילותו במתכונתה הנוכחית ב-16 באפריל 1991. ביום המסחר הראשון נסחרו רק חמש מניות. שבעה ברוקרים לקחו חלק במסחר, והיו 112 הזמנות קנייה ומכירה, עם מחזור של 1,990 זלוטי בלבד (2,000 דולר).

בשנים 1991–2000, הבורסה הייתה בבניין שבשנים הקודמות היה מקום מושבו של הוועד המרכזי של מפלגת הפועלים המאוחדת הפולנית השלטת. דבר המסמן את המעבר המהיר של פולין מקומוניזם לכלכלת שוק. מאז התפתחה וגדלה הבורסה והפכה אחת הבולטות בשוק האירופי. בין ההנפקות הבולטות בתקופה זו היו הפרטת חברת החשמל של פולין - PGE, שזינקה ב-16% ביום המסחר הראשון לשווי של 15.7 מיליארד דולר; והנפקת קמעונית אופנה פולנית LPP.

ב-29 בספטמבר 2017, הודיעה ספקית המדדים FTSE Russell כי השוק הפולני שודרג משוק מתעורר לסטטוס של שוק מפותח.

בשנת 2020, הבורסה השיגה הצלחה משמעותית בכל הנוגע לשוק משחקי המחשב, שכן היו לה יותר חברות משחקים רשומות מהבורסה של טוקיו והפכה למובילה עולמית של מגזר מניות המשחקים.

ב-28 ביוני 2022, רכשה הבורסה של ורשה 65.03% מהמניות של בורסת ניירות ערך של ארמניה בירוואן.

 מבנה ותפעול 
מאז 2007 הבורסה היא חברה ציבורית שהקים משרד האוצר הפולני, המחזיק ב-35% מהבעלות. בנובמבר 2010 הונפקו מניות חברת הבורסה של ורשה עצמה, שמנייתה זינקה ב-22.5% עם תחילת המסחר.

המכשירים הפיננסים הבאים נסחרים בה: מניות, אג"ח ונגזרים כגון חוזים עתידיים, אופציות ויחידות השתתפות במדדים.

מאז הקמתה, הבורסה מפעילה מסחר אלקטרוני. פלטפורמת המסחר WARSET הייתה בשימוש מנובמבר 2000 עד אפריל 2013; היא הוחלפה על ידי פלטפורמת UTP, המבוססת על פלטפורמת NYSE Euronext. שוק מניות נוסף בשם NewConnect הושק ב-30 באוגוסט 2007, עובר חברות צמיחה, במתכונת דומה לבורסת AIM בלונדון.

בבורסה יש מסחר טרום-שוק מ-08:00 בבוקר עד 09:00 בבוקר, פעולות מסחר רגילות מ-09:00 עד 16:50 ואחרי-שוק מ-16:50 עד 17:00 בכל ימות השבוע למעט שבתות, ראשון וחגים שהוכרזו על ידי הבורסה מראש.
חברות ישראליות הנסחרות בבורסה
באפריל 2004, ביצעה לראשונה חברה בבעלות ישראלית הנפקה ראשונה לציבור בבורסה של ורשה – חברת "GTC פולין" של "קרדן ישראל", שגייסה 85 מיליון דולר לפי שווי שוק של כ-430 מיליון דולר. שנה אחר כך נסחרה בשווי של כ-700 מיליון דולר, ואף צורפה לזמן מה למדד ה-WIG 20, הכולל את 20 החברות בעלות שווי השוק הגדול ביותר בבורסה.

החברה הישראלית השנייה שהנפיקה בבורסה הייתה "תיאטראות ישראל", שהנפיקה בדצמבר 2006 את חברת הבת "סינמה סיטי אינטרנשיונל" וגייסה 106 מיליון דולר, לפי שווי שוק של 343 מיליון דולר.

באוקטובר 2007 הונפקה, לפי שווי שוק של 2 מיליארד שקל, חברת "רונסון" (Ronson Development) חברת בת של "קבוצת א. דורי" שעוסקת בבנייה למגורים בפולין. באותו חודש גם ביצעה חברת הנדל"ן "פלאזה סנטרס", שהייתה בשליטת חברת "אלביט הדמיה", רישום כפול של מניות בבורסה.

בפברואר 2008, חברת הנדל"ן "אטלס נכסים", שהייתה בשליטת "ליוורמור השקעות" של נועם לניר ו"אלרן השקעות של גדי ודורי דנקנר, השלימה בהצלחה רישום כפול בבורסת ורשה בפולין, במקביל לרישומה בבורסת AIM שבלונדון.

בשנת 2008 תכננה חברת הנדל"ן CEE (Central European Estates) של איש העסקים יולי עופר להנפיק בבורסה, אך ההנפקה בוטלה עקב המשבר הכלכלי העולמי.

באוקטובר 2010 הונפקה חברת הנדל"ן הישראלית "נאנט נדל"ן".

באוקטובר 2013 הנפיקה חברת "הכשרת הישוב" את החברה הנכדה "MLP Group S.A", הפועלת בתחום הפארקים הלוגיסטיים בפולין.

קישורים חיצוניים





הערות שוליים

ורשה
קטגוריה:פולין: כלכלה